CCVII.  Privilegium pro ecclesia S. Mariae Dei-loci.   (Anno 1147, Jul. 23.) [HUGO,  Annal. Praem.,  I, Pr., 503.]
EUGENIUS episcopus, servus servorum Dei, dilectis filiis GARNERIO abbati Ecclesiae Sanctae Mariae de Dei-loco, ejusque fratribus tam praesentibus quam futuris canonicam vitam professis, in perpetuum.
Religiosis desideriis dignum est facilem praebere consensum ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus et praefatam Sanctae Mariae ecclesiam, in qua divino vacatis obsequio, sub beati Petri et nostra protectione suscipimus, et praesentis scripti privilegio communimus; statuentes ut ordo canonicus, qui secundum beati Augustini Regulam in vestra ecclesia noscitur institutus, perpetuis futuris temporibus ibidem inviolabiter conservetur. Praeterea quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum aut principum, oblatione fidelium, seu aliis justis modis, praestante Domino, poterit adipisci, firma vobis et illibata permaneant; in quibus haec specialiter duximus adnotanda: Locum videlicet ipsum in quo eadem ecclesia sita est; locum qui dicitur Fossa Mauri, cum omnibus eorum pertinentiis; locum qui dicitur Messiacus cum territorio quod vocatur Thoriacum; locum qui dicitur Malusrepatus; locum qui vocatur Villapedes. Locum qui dicitur Aurea vallis, cum omnium eorum pertinentiis; molendinum de Fricambault, molendinum de Salva manu et molendinum quod domina Helia de Villamauri dedit ecclesiae vestrae cum omnibus eorum pertinentiis; usuarium quoque quod illustris memoriae Ludovicus Francorum rex in suo nemore juxta quod eadem ecclesia sita est, vobis donavit, et quod Henricus bonae memoriae Senonensis archiepiscopus similiter donavit in suo, ut videlicet ad omnes necessarios vestros usus inde accipiatis et animalia vestra pascatis. Sane laborum vestrorum, quos propriis manibus aut sumptibus colitis, sive de nutrimentis vestrorum animalium nullus a vobis decimas exigere praesumat. Prohibemus etiam ut nulli fratrum vestrorum liceat post factam professionem absque abbatis et fratrum licentia de claustro discedere; discedentem vero absque commendatitiis litteris nullus audeat retinere. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre vel ablatas retinere, minuere, vel quibuslibet modis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, et secundo tertiove commonita, reatum suum digna satisfactione non correxerit, potestatis honorisque suis dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Albericus Ostiensis episcopus. Ego Imarus Tusculensis episcopus. Ego Humbaldus presb. card. tit. SS. Joannis et Pauli. Ego Julius presb. card. tit, Sancti Marcelli. Ego Hugo presb. card. tit, in Lucina. Ego Odo diaconus cardin, S. Georgii ad Velum Aureum. Ego Octavianus diac. card. tit. Sancti Nicolai in Carcere Tulliano. Ego Gregorius diac. card. Sancti Angeli. Ego Jacinthus diac. card. Sanctae Mariae in Cosmedin. Datum Altissiodori per manus Guidonis sanctae Romanae Ecclesiae diaconi cardinalis et cancellarii, X Kalendas Augusti, indictione decima, Incarnationis Dominicae anno 1147, pontificatus vero domini Eugenii tertii papae anno tertio.